Rassie: SA Rugby bevestig sy aanstelling as direkteur van rugbyRassie Erasmus – aangestel as SA Rugby se direkteur van rugby. Foto: Twitter/munsterrugby) Die weke lange bespiegeling of Rassie Erasmus terugkeer na Suid-Afrika toe is Vrydag deur SA Rugby bevestig: hy is op pad. Erasmus het ŉ jaar gelede na Ierland vertrek waar hy as direkteur van rugby by Munster aangestel is. Hy het uiteindelik meer afgerig as wat voorsien is weens die dood van die Ierse klubspan se hoofafrigter Anthony Foley. Jacques Nienaber, die hoogaangeskrewe verdedigingsafrigter wat saam met Erasmus na Munster is, keer ook terug as hoëprestasiebestuurder by SA Rugby. Sy ondervinding sluit in werk as verdedigingsafrigter by die WP, Stormers, Junior Springbokke, SA Skole en die Springbokke. Erasmus sal, as direkteur van rugby, verantwoordelik wees om Suid-Afrika se agt nasionale spanne en die deelname en bestuur van 20 kompetisies te koördineer. Die ontwikkeling van spelers, afrigters en skeidsregters sal ook onder Erasmus val. Die uitvoerende hoof van SA Rugby, Jurie Roux, het beklemtoon dat Allister Coetzee aanbly as die Springbokafrigter en dat hy bloot aan Erasmus sal rapporteer. Erasmus het tot 31 Desember nog verpligtinge by Munster en sal dus eers aanstaande jaar as direkteur van rugby by SA Rugby kan begin werk. Hoewel hy self nie sal afrig nie, is Erasmus aangestel as Pro12 se afrigter van die jaar. Hy het Munster in die Europese seisoen tot 26 oorwinnings in 30 wedstryde en die eindstryd van die Pro12 gelei.